להלן יוצגו דוגמאות מפורטות לארבעה קורסים הנלמדים במכללת 'גורדון' ובמכללת 'בית-ברל', אשר עושים שימוש בהערכה חלופית כדרך להערכת הסטודנטים בקורס. לאחר 4 תיאורי הקורסים, יוצגו מבחר דוגמאות נוספות לכלי הערכה חלופיים באמצעותם מוערכים הסטודנטים בקורסים נוספים במכללות אלה.

דוגמא ראשונה: הערכה מעצבת בקורס "אבחון והוראת החשבון בכיתות היסוד" (בחוג לחינוך מיוחד)

**תיאור הקורס** –

הקורס מאפשר לסטודנט ללמוד ולהתנסות באבחון והוראת חשבון לתלמידים בחינוך המיוחד. במהלך הקורס הסטודנטים לומדים באופן פרונטאלי בכיתה, ובמקביל מתנסים בהוראת תלמידים מהחינוך המיוחד המגיעים למכללה פעם בשבוע למשך שעה וחצי. הסטודנטים מסייעים לתלמידים בקשיים שיש להם במקצוע החשבון תוך תיאום עם מחנכת הכיתה, ההורים, יועצת ומנהל בית הספר. מעבר למרצה בכיתה, הסטודנט מקבל ליווי של שתי מנחות מהמכללה - האחת בתחום החשבון והשנייה בתחום הקריאה.

**מטרות הקורס -**

מטרתו של הקורס לפתח בקרב הסטודנטים את הידע והמיומנויות הבאות: זיהוי סוגים של אבחונים, הבנת ההיבטים השונים של מושג המספר כבסיס להתפתחות הידע המתמטי בגיל הרך, יכולת לאבחן באמצעות המספרים השלמים, ארגון התכנים המתמטיים בזיקה לתכנית הלימודים, הכרת אסטרטגיות למידה במתמטיקה, הכרת דרכים להעברת אבחון (דינמי וסטטי), יכולת ניתוח של הממצאים וכתיבת המלצות לתכנית עבודה**.**

**אופן הערכת הסטודנטים -**

על מנת להעריך את הידע והמיומנויות שרכש הסטודנט במהלך הקורס, נבנתה טבלה להערכת הידע המצטבר על ידי המרצות שמנחות את הסטודנט גם בסדנאות. הסטודנט נדרש לנהל את הטבלה באופן עצמאי, במטרה לטפח מיומנויות של לומד עצמאי. הערכת הסטודנט על ידי מרצה הקורס מתבצעת מיד בתום ביצוע כל אחת מהמטלות המופיעות בטבלה, על ידי מתן ציון מספרי ומשוב מילולי. להלן טבלת המטלות שעל הסטודנטים לבצע:

בטבלה זו כותבים הסטודנטים בכל שיעור על אילו מטרות עבדו על פי הנושאים הנדרשים.

|  |  |  |  |  |
| --- | --- | --- | --- | --- |
|  | נושא | תאריך הגשה | מרכיב בציון הסופי | ניקוד ומשוב |
| 1 | כתיבת רקע מורחב על הילד  |  | 5 נק' |  |
| 2 | אבחון + כתיבת ממצאים |  | 10 נק' |  |
| 3 | כתיבת תוכנית עבודה |  | 20 נק' |  |
| 4 | טבלת ידע מצטבר התרשמות מהתקדמות כתיבת המערכים (על פי פרמטרים שיקבעו על ידי המדריכים האישיים). סיכום רפלקטיבי – אישי או זוגי  |  | 15 נק'10 נק'10 נק' |  |
| 5 | התרשמות כללית מהתנהלות הסטודנט:נוכחות בכל המפגשים עם הילד וההדרכות, יוזמה לקבלת הדרכה/ הכוונה בעת הצורך, יישום ההדרכות והחומר שנלמד בשיעור בהתנסות עצמה, עמידה בזמני הגשת המערכים והדוחות, שמירה על כללי התנהגות בהתנסות, הגעה לשיעור עם החומרים הרלוונטיים, יכולת עבודה בצוות. |  | 30 נק' |  |

דוגמא שנייה: הערכה מסכמת לתהליך למידה סביב פרויקטים ודילמות (PBL) בקורס "מודעות עצמית לתהליכי למידה"

 (בחוג לגיל הרך)

**תיאור הקורס ושיטת PBL –**

קורס זה נבנה בשיטת (PBL) Problem (or project) based learning. בשיטה זו מתבצעת למידה פעילה ומערבת, תוך ביצוע תהליך חקר סביב פרויקט או בעיה מכוונת תוצר, אשר מניעה את פעילות הסטודנטים. הלמידה בקורס כרוכה בהשלמת מטלות מורכבות שהתוצאה שלהן היא תוצר מוחשי כגון מודל, מסמך מדיניות, הצגה, וכד'. הסטודנטים מציגים את התוצר שלהם בפני קהל (פרזנטציה), מסבירים אותו, מגנים עליו ומבצעים רפלקציה על תהליך הלמידה (זוהר, 2014). מתודה זו דורשת כמה תנאים בסיסיים שעיקרם שינוי מעמדו של המורה: מורה אוטונומי המעצב תכניות לימודים בהתאם לעניינו ולעניין התלמידים, למידה פעילה ועתירת חשיבה של התלמידים כשהמורה הופך ממוסר ידע למנחה, דרכי הערכה חדשות ורלוונטיות שמעודדות תוצר מורכב (פרויקט) ותהליכים של למידה חקרנית, שיתוף פעולה אישי וקבוצתי.

**מטרות הקורס –**

מטרתו של הקורס לחשוף את הסטודנטים ללמידה סביב פרויקטים ודילמות, להכיר את תהליך התפתחותו של הלומד ואת מורכבותם של הגורמים השונים המשפיעים על הלמידה, להבין את התהליך הנדרש לצורך למידה לשם הבנה, ליישם תהליכים המשפיעים על הלמידה, ולהתנסות בשיטת הלמידה הפעילה. בסוף הקורס הסטודנטים יהיו מסוגלים לנסח שאלה פורייה, להעלות בעיות הדורשות פתרון בשטח, להציע פרויקט הנותן מענה לשאלותיהם, להציג בפני הכיתה הן את התהליך ואת את התוצר המוגמר ולתעד את הלמידה בדוח אקדמי.

**אופן הערכת הסטודנטים -**

הסטודנטים נדרשים במהלך הקורס לקריאה שוטפת של חומרים רלוונטיים, לבניית פרויקט בתהליך שיתופי, ולהצגת רציונאל ופרויקט המבוססים על המודלים והרקע התיאורטי שנלמד. הערכת הסטודנט נחלקת לשני מרכיבים מרכזיים:

1. תהליך עבודה שיתופי בכיתה ובניית הפרויקט: 50%.
2. הגשת והצגת רציונאל ופרויקט המבוסס על מודלים שנלמדו ועל מאמרי הקריאה: 50%.

המרכיב הראשון – מבוסס על הערכת התהליך השיתופי ויכולת הסטודנט לתפקד בצוות לעזור לקדם את קבוצתו (ואף קבוצות אחרות) לאורך הסמסטר. תהליך זה נבחן באופן שוטף כל שעור על ידי המנחה ונרשם בטבלת הנוכחות והתפקודים החברתיים. הפרמטרים המוערכים מתייחסים לשיתוף ושיתופיות, תקשורת טובה ומקדמת עם החברים לקבוצה, יכולת לעבוד בצוות ולהעניק מהידע לסובבים אותך וכד'.

המרכיב השני – מבוסס על הערכת עבודה שמגישה כל קבוצה, המורכבת מסקירת ספרות, ממדדי הערכה של הפרויקט, מתיאור מפורט של תהליך העבודה, מרפלקציה קבוצתית ואישית על התהליך ועוד. להלן אופן הערכת העבודה המוגשת:

מכיוון שהציון הוא אישי כל סטודנט מקבל את הציון שקיבלה קבוצתו על העבודה פלוס 50% של התנהלותו האישית על פי הקריטריונים שנכתבו לעיל כמו שיתוף, השתתפות, הקשבה ועזרה לקבוצה שלו ולקבוצות אחרות במהלך הסמסטר.

|  |  |  |  |  |
| --- | --- | --- | --- | --- |
|  | נושא | תאריך הגשה | מרכיב בציון הסופי | ניקוד ומשוב |
| 1 | בחירת קריטריון (מטרה כוללת) מתוך שני מודלים שנלמדו בקורס (מודל המעל"ל ומודל הכוונה עצמית בלמידה), והגדרת נושא הפרויקט. |  | 5 נק' |  |
| 2 | כתיבת רציונאל מבוסס מאמרים (סימוכין על פי כללי APA). |  | 25 נק' |  |
| 3 | תיאור שלבי התהליך בהלימה לתהליך שנבחר, כולל כתיבת מטרות מפורטות לכל שלב בתהליך. |  | 30 נק' |  |
| 4 | רפלקציה על תהליך הלמידה, בהתאם למחוון, תוך התייחסות לששת שאלות ה-) Aלעיצוב פרויקט מוצלח). המלצה: כתיבה אינטגרטיבית הכוללת את מרכיבי הכוונה עצמית ללמידה (קוגניציה, מטא קוגניציה, מוטיבציה, גורמים הנעתיים התנהגותיים) ואת התהליך האישי שעברתם במהלך הקורס. |  | 10 נק' |  |
| 5 | רשימת מקורות ביבליוגרפים בהתאם ל APA. |  | 5 נק' |  |
| 6 | התייחסות לאופן בו תתבצע הפרזנטציה ולקריטריונים להערכת הפרויקט והתוצר לקהילה. |  | 20 נק' |  |
| 7 | התרשמות כללית מתהליך העבודה ברוח למידה עצמית משתפת ומערבת. |  | 5 נק' |  |

דוגמא שלישית: מחוון הערכה (לתוצרי סרטונים) שנבנה בשיתוף עם הלומדים בקורס "הערכת תהליכי הוראה" (השתלמות למורים)

**תיאור הקורס –**

קורס זה עוסק בתהליכי הוראה בכיתה באמצעות סרטונים שהמורים המשתתפים מסריטים בכיתותיהם. הקורס מיועד למורים בבית ספר יסודי, ומועבר בפורמט של למידה מרחוק (קורס מקוון סינכרוני) על ידי הרצאות בוידאו (בלקבורד) המלוות בסרטוני וידאו שהמורים מסריטים בכיתותיהם, מעלים לשיעור, ומנתחים באופן קבוצתי. הלמידה בקורס מתאפיינת בלמידה מתוך עשייה משותפת ומתוך שיח וניתוח תוצרים עצמיים ותוצרי האחר. המורים לומדים באמצעות למידת חקר עצמאית משתפת ומפתחים מיומנויות שונות, ביניהן: יזמות, חשיבה יצירתית, חקר, שאילת שאלות, הכוונה עצמית בלמידה ודיאלוג משתף.

**מטרות הקורס –**

לקורס זה ארבע מטרות מרכזיות: 1. חשיפת המורים למהות תהליכי למידה משמעותיים עבור המורים והתלמידים, כגון: שאלת חשיבות סדר התהליכים המועברים בכיתה, תנאים לתהליכים קוגניטיביים המפתחים מטה קוגניציה, תהליכים המגבירים מוטיבציה ללמידה, ועוד, 2. פיתוח מודעות עצמית כמקדמת למידה משמעותית, 3. טיפוח חשיבה מעמיקה בלמידה והוראה והתנסות בהערכת תהליכי הוראה אותנטיים, ו- 4. קידום והעמקת הפרקטיקה הנוגעת לניתוח תהליכי למידה.

**אופן הערכת הסטודנטים -**

הסטודנטים בקורס נדרשים להעלות סרטונים ולהשתתף בתהליך ניתוח הסרטונים (50%), לבנות מחוון להערכה שישמש אותם להערכת הסרטונים שהמורים מעלים כך שמתבצעת הערכת עמיתים ותוך כדי כך משפרים גם את מחוון הערכה שהוא תוצר נלווה של הקורס (40%) השתתפות פעילה במפגשים (10%). הערכה תוצרי ההוראה (הסרטונים) נעשית באמצעות הערכת עמיתים תוך שימוש בקריטריונים להערכת תפקודם ולהערכת תפקודי התלמידים והמורים את עצמם בכיתה. להלן הקריטריונים להערכה:

* נעשה תיווך לידע
* נעשה שילוב של מספר תחומי דעת
* במהלך השעורים ניכר כי באה לידי ביטוי גמישות קוגניטיבית בהוראה ובלמידה – נמצאה יכולת להיעזר בחומרי עזר כמו ספרים, מחשב ואנשי מקצוע, תוך הפעלת שיקול דעת
* התייחסות לנושא באופן יצירתי
* המחשה
* פיתוח הכוונה עצמית בלמידה – המורה מתפקד כמנחה (נותנים לילדים לשאול/לחשוב/לענות לבד)
* חלוקת עבודה בין התלמידים לבין עצמם למען שיתוף פעולה - תפקיד המורה כמקדם
* דיאלוג שיתופי פעיל - שאילת שאלות לחשיבה
* הכוונה לחשיבה דרך חקר (הובלת הילדים בחשיבה ולא חשיבה במקומם)
* מתן מקום לתהות ולטעות
* עמידה בלוח זמנים- ניהול נכון ויעיל של הזמן תוך התקדמות שבועית לכיוון התוצר
* סקירת ספרות בהלימה לתוכן הפרויקט, העברת מסר לקהילה, פרויקט בעל ערך מוסף.
* יכולת כתיבה ומיזוג טקסטים סימני פיסוק , חלוקה לפסקאות, ציון מקורות מידע
* התנסות בהפקת תוצר. התנסות בתהליך תוך תהיה והסקת מסקנות לגבי התהליך
* יכולת הערכה במהלך העבודה תוך התייחסות לנאמר לי, למעשיי ולמשימה
* יכולת רפלקטיבית בסיום המשימה
* העצמה מכיוון התלמידים

דוגמא רביעית: הערכה באמצעות תלקיט משימות חלופיות בקורס "הערכת תכניות ופרויקטים חינוכיים" (במסלול תואר שני בתכנון לימודים והערכה)

**תיאור הקורס –**

הקורס עוסק במושגים בסיסיים בתחום של הערכת פרויקטים ותוכניות חינוכיות וחושף את הסטודנטים למרכיבים מרכזיים בתהליך ההערכה ובעבודתו של המעריך. **הקורס מתנהל במתכונת של למידה "היברידית" המשלבת הן שיעורים פרונטאליים והן שיעורים בלמידה מרחוק (באמצעות מערכת ה-** Moodle**). ההוראה בקורס מתבצעת באמצעות הרצאות, מתן מאמרים ופרקים לקריאה, העלאת מצגות מסכמות, ביצוע משימות תומכות למידה הכוללות דיונים קבוצתיים, ועוד.**

**מטרות הקורס –**

מטרות הקורס הן: א. לעורר מודעות בקרב התלמידים לגבי החשיבות של הערכת תכניות ופרויקטים חינוכיים במסגרות של מערכת החינוך, ב. להקנות ידע עיוני ומתודולוגי בתכנון וביצוע הערכה של תכניות לימודים ופרויקטים חינוכיים, ו- ג. לפתח מיומנויות הערכה בסיסיות הנוגעות לתפקיד המעריך, ו- ד. להעלות מודעות לאמות המידה בהן צריך מעריך לעמוד.

**אופן הערכת הסטודנטים -**

במהלך הקורס נדרשים הסטודנטים לבצע משימות שונות, המתייחסות לנושאים השונים שנלמדו, תוך ניסיון לקשור את הידע התיאורטי שרכשו לפרקטיקות הנוגעות לעבודתו של המעריך בשטח. חלק ממשימות ההערכה מתבצעות באופן אישי וחלק באופן קבוצתי. הסטודנטים נדרשים לבצע את המשימות במהלך הקורס, לשמור אותם כתלקיט אישי, ולהגיש את התלקיט בסוף הקורס. קובץ ובו רשימת המשימות המרכיבות את התלקיט ומשקלה היחסי של כל אחת מהמשימות בציון הסופי ניתן לסטודנטים כבר בתחילת הקורס. המשימות הינן משימות הערכה חלופיות, כאשר חלקן בעלות אופי אותנטי בעל רלוונטיות לפרקטיקה וחלקן מבוססות על החיבור האישי של הלומד עם התכנים השונים ולמשימות קוגניטיביות ברמת חשיבה גבוהה (כגון בניית מפת מושגים). כמו כן באחת המשימות נדרשת הערכת עמיתים ובסוף הקורס נדרש כל סטודנט לכתוב רפלקציה אישית המתייחסת לתהליך הלמידה בקורס. למשימות הקורס מצורפים מחווני הערכה המסייעים להם להבין את המצופה מהם ומאפשרים למרצה ולסטודנט לבצע הערכה על פי קריטריונים ברורים.

**הרציונאל במתן מספר משימות "קטנות" המתבצעות במהלך הקורס, לעומת מתן עבודה "גדולה" בסוף הקורס, מבוסס על מספר שיקולים:**

א. יצירת תהליך למידה רצוף במהלך הקורס המביא להטמעת התכנים ומשמש כתשתית לתכני הקורס הבאים;

ב. מאפשר שימוש במגוון כלי הערכה בעלי מאפיינים שונים, הנותנים מענה לשונות בין הלומדים ולהתאמת כלים שונים למטרות שונות. בנוסף, מאפשר להעריך מגוון גדול יותר של תכנים ושל מיומנויות;

ג. לסטודנט ניתנות מספר הזדמנויות להפגנת הישגיו ויכולותיו שכן הציון אינו ניתן על סמך מטלה אחת בודדת (גם אם הצליח פחות במשימה אחת עדיין ציונו לא ייפגע באופן מהותי);

ד. הערכה מעצבת להוראה המאפשרת למרצה לקבל משוב כבר במהלך הקורס. פניות הסטודנטים והקשיים בהם נתקלים עשויים לסייע למרצה לאתר קשיים בהבנת החומר ולכוון את ההוראה שלו בהתאם (אם על ידי הסברים ומתן דוגמאות נוספות לכלל הכיתה, אם על ידי ביצוע שינויים כלשהם במשימה עצמה, ואם על ידי סיוע פרטני לסטודנטים מתקשים);

ה. עמידה בסף מינימאלי של קריטריונים שונים. הסטודנטים מחוייבים לקבל ציון "עובר" בכל אחת מהמשימות שלהם, דבר היוצר בקרה על איכות הלמידה בקורס במרכיבים שהוגדרו על ידי המרצה כחיוניים והכרחיים בתחום.

**פירוט משימות הקורס (ומשקל כל משימה בציון הסופי):**

* משימה מס' 1 (אישית) – בניית **מפת מושגים (10%).**

במשימה זו התבקשו הסטודנטים לקרוא פרק בספר העוסק בהקשר החברתי-היסטורי של מושג ההערכה. פרק זה רווי במושגים הנוגעים למגוון תקופות, דמויות, תפיסות וגישות. הסטודנטים נדרשו לבנות מפת מושגים הכוללת 20 מושגים (10 מושגים שניתנו להם כ"מושגי חובה", ו- 10 מושגים נוספים שנתבקשו לדלות מתוך הפרק). מחוון להערכת מפת המושגים (ראה נספח) ניתן להם ביחד עם ההנחיות למשימה.

באמצעות בניית מפת מושגים היררכית, הכוללת מושגי מפתח, תתי-מושגים, חצים המקשרים בין המושגים ומילות/משפטי קישור על גבי החצים, נדרש הסטודנט להבנה מעמיקה של המושגים השונים ובעיקר של מערכת היחסים ביניהם. כמו כן עליו לבצע אנאליזה על מנת לאתר את מושגי המפתח ואת תת המושגים היוצאים ממנו, ובסופו של דבר לבצע סינתזה על ידי הצבת כלל המושגים כמערכת קוהרנטית אחת. הסטודנט אף נדרש לבצע הבחנה בין עיקר לתפל ולהפגין רמת המשגה גבוהה של הקשרים בין המושגים.

פעמים רבות בניית המפה כשלעצמה מייצרת בקרב הלומד "דיונים עצמיים", התחבטויות, תהיות, קריאות חוזרת ונשנות של הפרק, מחיקות וניסיונות רבים להגיע לתוצר התואם את הנדרש, ועוד. עם זאת, מדיווחי הסטודנטים עולה כי המשימה אמנם דורשת מהם מאמץ קוגניטיבי ניכר, אולם בסוף בניית המפה הם מרגישים סיפוק והנאה מהצלחתם לעמוד באתגר, וחשים כי מידת הבנתם את הפרק גדולה בהרבה ממידת הבנתם לולא היו מכינים את המפה.

* משימה מס' 2 (אישית) – **חיבור שאלה ממוקדת (5%) ומענה לשאלת עמית (10%)**.

במשימה זו התבקשו הסטודנטים לקרוא מאמר, ולחבר שאלה פתוחה ממוקדת ברמת חשיבה גבוהה שהתשובה עליה היא באורך של כחצי עמוד. השאלות הוכנסו לפורום באתר הקורס כך שהיו חשופות לכלל הסטודנטים. כעבור שבוע התבקשו הסטודנטים לבחור ולענות על שאלה אחת מתוך השאלות שחיברו עמיתיהם.

משימה זו מבוססת על התפיסה שעל מנת לשאול שאלה (בוודאי כשמדובר על שאלות ברמת חשיבה גבוהה) – עליך להבין מה אתה שואל, ולצורך כך הסטודנטים היו צריכים לקרוא ולהבין היטב את המאמר. יחד עם זאת, הגישה לפיה הסטודנטים הם אלה שמעלים את השאלות, ולא המרצה – היא זו שמעבירה את האחריות ללומד ומאפשרת לו להתחבר לנושאים הרלוונטיים שמעניינים אותו. השינוי המהותי בין לומד פאסיבי (עליו "מונחתת" ההערכה) לבין לומד אקטיבי (השותף באופן פעיל בבניית ההערכה) – הוא זה שמניע תהליכים של למידה משמעותית ורלוונטית יותר, מעלה מוטיבציה בקרב הלומדים, ומזמן אפשרויות להנגיש את הלמידה באופן המתחשב בשונות הרבה הקיימת בכיתה.

**מרכיב הבחירה** שניתנת לסטודנטים, הן בחיבור השאלה שלהם והן במענה לשאלה של עמית לקורס – הינו מרכיב חשוב ומשמעותי בתחושת הסטודנט בעת ביצוע משימות הערכה. סטודנט שמקבל אפשרות לבחור, מרגיש כי האחריות בידיו, מרגיש שסומכים עליו ועל מחויבותו לבצע בחירה מושכלת, מה שמעלה לרוב את המוטיבציה, את תחושת הסיפוק, ואת שאיפתו לביצוע איכותי של משימת ההערכה.

* משימה מס' 3 + 4 (קבוצתיות)– **משימות אותנטיות (25%)**.

שתי משימות אלו ניתנו כמשימות קבוצתיות במטרה לעורר דיון וחשיבה רב-מימדית, כמו גם העלאת רעיונות מגוונים לפתרונן. במשימה הראשונה התבקשו הסטודנטים לנתח דו"ח הערכה בהתאם למימדים קונספטואליים, ובמשימה השנייה לחבר שאלות הערכה בהתאם למודל ה- CIPP שנלמד בקורס. שתי משימות אלה מאפשרות לסטודנטים להתנסות בפועל בעבודתו של המעריך, מעבר ללמידת התיאוריה שבבסיס עבודתו. החיבור לחיי היום יום בעבודת המעריך הוא שהופך את המשימות להיות אותנטיות, רלוונטיות ופרקטיות. המעבר בין התיאוריה לפרקטיקה אינו מובן מאליו, ויש להתנסות בו על מנת לאפשר ללומד הזדמנות ראשונית לגשר בין שני המימדים הללו.

* משימה מס' 5 (אישית) – **בניית "תיאוריה של תכנית" (10%) + הערכת עמיתים (5%).**

במשימה זו התבקשו הסטודנטים, בשלב הראשון, לשרטט את ה"תיאוריה של התכנית", מושג אותו למדו במסגרת אחד השיעורים. באופן כללי מדובר על סוג של תרשים זרימה בו מוצג המצב המצוי והמרכיבים בתכנית שאמורים להשפיע ולהביא למצב הרצוי. הסטודנטים נדרשים להבין היטב את המצב המצוי והרצוי ואת האפשרויות למרכיבים תיאורטיים שעשויים להביא לשינוי בין המצבים. כמובן שאין תשובה אחת נכונה לשרטוט אליו נדרשו הסטודנטים, אולם, חייב להיות רציונאל מבוסס מאחורי כל שרטוט. כל השרטוטים מועלים לפורום באתר הקורס וכל סטודנט מתבקש להעריך את התוצר של סטודנט אחר בהתאם לקריטריונים שנקבעו במשותף על ידי המרצה והסטודנטים.

הציון על המשימה מורכב מהערכת המרצה ומהערכת העמית.

* משימה מס' 6 (אישית) – 10% - **כתיבת רפלקציה אישית.**

במשימה זו התבקשו הסטודנטים לכתוב רפלקציה המתייחסת לתהליך הלמידה בקורס. על מנת לסייע לסטודנטים בהבנת מושג הרפלקציה, הוצגו בפניהם מספר שאלות רפלקטיביות מנחות, שהתייחסו לקשיים, אתגרים, הצלחות ואכזבות שחוו בתהליך הלמידה, לתובנות עצמיות, לפער בין המקום בו היו בתחילת הקורס למקום בו הם נמצאים בסוף הקורס, לשינוי תפיסות או עמדות, להערכת עבודת הצוות ותפקודם האישי בתוך הצוות, לדברים שבמבט לאחור היו עושים אחרת, ועוד. הם נדרשו להתייחס לפחות לחמש מתוך 10 השאלות שהוצגו בפניהם. הרפלקציות של הסטודנטים מאפשרים להם לבצע התבוננות פנימית על תהליכים שעברו במהלך הלמידה בקורס, ולא פחות חשוב, מעניקות משוב משמעותי למרצה, באמצעותו הוא יכול לתכנן ולפתח באופן מושכל קורסים עתידיים.

להלן יוצגו מבחר דוגמאות נוספות להערכות חלופיות בקורסים אקדמיים. תחילה יוצגו מספר אפשרויות למבחנים אלטרנטיביים ולאחר מכן שימוש אפשרי בפרזנטציות כיתתיות:

**מבחנים אלטרנטיביים**

המושג מבחנים אלטרנטיביים מתייחס למבחנים בהם תנאי ההיבחנות או פורמט הבחינה שונים משל המבחן המסורתי המאופיין במידה רבה של סטנדרטיזציה (אחידות בזמן המוקצב, במקום הבחינה, בתנאי ההיבחנות והסביבה, ובטופס הבחינה). ברוב המבחנים הסטנדרטיים חל איסור על הסטודנטים להכניס חומרי עזר. כמו כן, שאלות הבחינה הן לעיתים קרובות סינתטיות, דורשות שינון וזכירה של חומר לימודי רב, ובעלות תשובה "נכונה" אחת (בעיקר במבחנים רבי-ברירה). לעומת זאת, בשל חסרונות הקיימים למבחנים המסורתיים – הן מבחינת המיומנויות הקוגניטיביות הנבדקות והן מבחינת השפעת גורמים רגשיים-פסיכולוגיים (כגון חרדה, לחץ, ציפיות גבוהות, ועוד) על הישגי הלומדים פותחו לאורך השנים פורמטים שונים לביצוע בחינות. להלן יוצגו 3 דוגמאות למבחנים אלטרנטיביים שניתנו בקורסים שונים:

1. מבחן בית. במסגרת קורס "הערכה בחינוך", בו נלמדו תיאוריות, סוגיות ומושגים בסיסיים בתחום המדידה וההערכה החינוכית, הוערכו הסטודנטים בסוף הקורס באמצעות "מבחן בית". מבחן זה אמנם התנהל במועד אחיד והיה מוקצב בזמן (4 שעות), אולם ניתנה לסטודנטים האפשרות לבחור את המקום בו הם מעוניינים לבצע את מבחן, ובלבד שיהיו מול מחשב המחובר לרשת האינטרנט. טופס הבחינה נשלח לסטודנטים כקובץ בתוך אתר הקורס ופתרון הבחינה נשלח למרצה על ידי כל סטודנט בסוף הבחינה.

הרציונאל במתן זמן הדומה לזה הניתן במבחנים סטנדרטיים היא למנוע מצב בו ה"מבחן" הופך להיות "עבודה מסכמת לקורס". כלומר, המטרה היא להישאר בפורמט של מבחן מבחינת המיקוד בשאלות, ההיקף המצומצם יחסית של התשובות, כמות השאלות המותאם לזמן המוקצב, וכד'.

הסטודנטים רשאים להשתמש בכל חומר שקיים ברשותם, אולם הם אינם רשאים לפנות לסטודנטים אחרים במהלך הבחינה. חשוב לציין כי סוגיית ההעתקות, הקיימת גם בהגשת עבודות, קיימת גם בסוג זה של בחינה.

שאלות המבחן כיוונו ליישום החומר הנלמד בהקשרים שונים, למשל: ביצוע השוואה בין מודל שלמדו לבין מודל חדש שהוצג בפניהם, ניתוח סרטון על בסיס מושגים שלמדו, שאלות המתייחסות לקטעים אליהם לא נחשפו הסטודנטים לפני כן (מתוך מאמר, כתבה, ספר, ועוד) אך בעלי זיקה לרעיונות שנלמדו בקורס. המבחן דרש הבנה מעמיקה ויישום החומר, כך שעצם ההיבחנות "בבית", עם חומר פתוח, לרוב אינה מסייעת לסטודנט שאינו שולט בתכנים שנלמדו.

הסטודנטים שהשתתפו ונבחנו בקורס זה דיווחו על כך שעצם מתן האפשרות לבחור את סביבת ההיבחנות, לעצבה כך שתתאים לצרכיהם, ולהשתמש באופן חופשי בחומר הלימוד – הורידה באופן משמעותי את מידת הלחץ והחרדה בה היו שרויים בעת המבחן.

1. מבחן המורכב ברובו משאלות שחוברו על ידי הסטודנטים. במסגרת הקורס "הערכה: לקראת מנהיגות חינוכית אפקטיבית" (תואר שני במדיניות ומנהל בחינוך), בו נחשפו הסטודנטים למגוון מרכיביה של הערכה חינוכית (הערכת תלמידים וסגלים חינוכיים, הערכת תכניות, כלי הערכה לניהול אפקטיבי, ועוד), הוערכו הסטודנטים בסוף הקורס באמצעות מבחן מסכם. הקורס הינו קורס בלמידה מרחוק, כאשר הסטודנטים נדרשו ללמוד באופן עצמאי 14 שיעורים. כסיום לכל שיעור התבקש כל אחד מהם לחבר 3 שאלות המבוססות על תכני השיעור: 2 שאלות רב ברירה - שאלה אחת ברמת חשיבה נמוכה ושאלה אחת ברמת חשיבה גבוהה (את ההבחנה בין רמות החשיבה השונות למדו הסטודנטים בקורס אחר במהלך התואר), ושאלה אחת "פתוחה ממוקדת" (שהתשובה עליה באורך של עד 5 שורות). את השאלות הכניסו הסטודנטים לפורום המיועד לכך באותו השיעור, כך שכל הסטודנטים היו חשופים למגוון השאלות שחוברו על ידי עמיתיהם.

בסוף הקורס נבחנו הסטודנטים בבחינה שציונה הורכב מ- 80 נקודות המבוססות על שאלות מתוך מאגר השאלות שחיברו הסטודנטים במהלך הקורס (השאלות נבחרות על ידי המרצה בהתאם לתוכן, לרמת הקושי ולסוג השאלה), ומ- 20 נקודות המבוססות על שתי שאלות פתוחות שחיבר המרצה.

שיטה זו מאפשרת לסטודנטים מצד אחד להגיע עם ביטחון עצמי רב יותר לבחינה, שכן לרוב שאלות הבחינה הם נחשפו ולמדו (מידת ה"הפתעה" הצפויה להם בקבלת המבחן יורדת באופן משמעותי), אולם מצד שני, עצם קיום שאלות המרצה, מחייב אותם ללמוד את כל החומר, ולא להסתפק במאגר השאלות שנוצר במהלך הקורס. חשוב לציין כי פעמים רבות חשים סטודנטים הלומדים בקורס שמתקיים בפורמט של "למידה מרחוק" כי חסרה להם אינדיקציה לגבי מידת הבנתם את החומר הנלמד בזמן למידתו. שיטה זו, המספקת לסטודנטים בכל שיעור שאלות רבות לבחינה עצמית, עשויה לספק אינדיקציה טובה ללומד בנוגע למידת בקיאותו ויכולותיו בנוגע לתחום התוכן הנתון.

1. מבחן עם "דפי עזר". במסגרת קורס "שיטות מחקר כמותיות", בו נלמדו מושגי יסוד מתחום שיטות המחקר והסטטיסטיקה התיאורית, הוערכו הסטודנטים בסוף הקורס באמצעות מבחן אליו הורשו להכניס 5 דפי עזר, אותם הם הכינו בעצמם מבעוד מועד. **ניתן להצביע על שלושה יתרונות מרכזיים במתן אפשרות להכניס מספר דפי עזר לבחינה:**

ראשית, הסטודנטים אינם נדרשים לזכור בעל פה את החומר, אולם עליהם להפגין יכולות קוגניטיביות גבוהות יותר כגון יישום המושגים בסיטואציות מחקריות חדשות, סינתזה בין התכנים השונים שנלמדו והערכת האיכות של חלקים מתודולוגיים במחקר נתון.

שנית, תהליך הכנת דפי העזר הוא כשלעצמו תהליך למידה, הן מבחינת ההכרח בחזרה על כל החומר הנלמד והן בחשיבה האינדיווידואלית בנוגע לאופן המיטבי להצגת החומר על גבי מספר מצומצם של דפים. דרך זו מאפשרת לסטודנטים לבחור את אופן ההכנה האפקטיבי והנוח ביותר עבורם ונותנת מענה לשונות בין הלומדים מבחינת מידת בקיאותם בנושאים השונים, מבחינת מידת הקושי של הנושאים השונים עבורם ומבחינת אופן ההצגה המועדף עליהם (למשל יש שיעדיפו להציג את החומר באופן ויזואלי וציורי יותר לעומת אלה שיבחרו להציג מלל רב, לסכם בנקודות או לספק לעצמם מגוון דוגמאות לתרגילים אפשריים). כמו כן, על מנת שדפי העזר אכן יסייעו להם בזמן המבחן עליהם להיות קריאים, ברורים, ומאורגנים בסדר הגיוני ללומד שיאפשר התמצאות מהירה וקלה בזמן הבחינה.

שלישית, הכנסת חומר עזר תורם לסטודנט מבחינה רגשית. סטודנטים אשר התבקשו לענות על סקר קצר בסוף המבחן המתייחס לתרומת דפי העזר עבורם, דיווחו כי הכנסת דפי העזר הפחיתה באופן משמעותי את רמת הלחץ והחששות שלהם לפני ובזמן הבחינה, העלתה את המוטיבציה שלהם ללמוד ולהצליח בבחינה, סייעה להם להפגין את יכולותיהם בעת הבחינה והפכה בעיניהם את המבחן להוגן יותר. חשוב לציין כי מתן האפשרות לחומר עזר לא יצרה אינפלציה בציונים שכן התפלגות הציונים שהתקבלה אינה חורגת מהתפלגות הציונים המקובלת באקדמיה.

**פרזנטציות להצגת תוצרי מטלת ביצוע והערכת עמיתים**

הדוגמא הבאה משלבת בתוכה מספר עקרונות של הערכה חלופית הבאים לידי ביטוי בהערכת סטודנטים בקורס "הערכה לקידום הלמידה" שניתן לסטודנטים בהכשרה להוראה. הקורס עוסק בחשיפת הסטודנטים לשינויים שחלו בגישות להוראה-למידה-הערכה, תוך התמקדות בגישות חלופיות להערכת הישגים ובכלים פרקטיים התואמים גישות אלה.

במהלך החלק השני של הקורס, לאחר שהוקנה הידע התיאורטי והעקרונות של הגישות החלופיות להערכה, מתבקשים הסטודנטים לפתח מטלת ביצוע אותה יוכלו להעביר בבוא היום לתלמידים שלהם. המטלה שהם מפתחים צריכה להיות בתחום ההתמחות שלהם, מוגדרת לאוכלוסייה מסוימת, מעריכה מטרות ברורות אותן עליהם לנסח, וצריכה לעמוד בכל המאפיינים המרכזיים של מטלת ביצוע. מטלה זו מתבצעת באופן קבוצתי, במטרה שהשיח הקבוצתי והרעיונות שיתרום כל אחד מחברי הקבוצה יביאו לידי גיבוש מטלה מקורית, אותנטית, מעניינת, מאתגרת, דורשת ביצועים קוגניטיביים מורכבים, ותהווה למידה משמעותית עבור התלמידים אליהם מופנית המטלה. מאחר ופיתוח מטלת ביצוע הינו תהליך מורכב הדורש שילוב בין מגוון רחב של כישורים ואינטליגנציות, העבודה הקבוצתית מאפשרת להביא לידי ביטוי את האינטליגנציות השונות המאפיינות את חברי הקבוצה.

להנחיות המטלה שמקבלים הסטודנטים מצורפים שני מחוונים: א. מחוון לפיו יעריך המרצה את עבודתם, ב. מחוון להערכת עמיתים. חלק מביצוע המטלה מתבצע בכיתה, תוך הכוונה וסיוע של המרצה, וחלק מתבצע מחוץ לשיעור. שלושת השיעורים האחרונים של הקורס מוקדשים להצגת המטלות בפני הכיתה ולהערכת עמיתים. הסטודנטים מתבקשים להציג בפני הכיתה את המטלה שפיתחו, תוך התייחסות לקבוצת הסטודנטים שמולם כאל קבוצת התלמידים בבית הספר עבורה הם פיתחו את מטלת הביצוע. כלומר, הם נדרשים להשתמש בכל דרך שיבחרו (פעילות קצרה, סרטון שיצרו, מצגת, פלקט, ועוד) במטרה ליצור עניין בקרב הסטודנטים לביצוע המטלה, בדיוק כפי שהם נדרשים לבצע זאת בכיתה לה ייתנו את המטלה.

בזמן שכל קבוצה מציגה את התוצר שלה, מתבצעת הערכת עמיתים. כל סטודנט מתבקש להעריך על גבי טופס "מחוון להערכת עמיתים" שברשותו את התוצר שהגישו עמיתיו לקורס, בהתאם לקריטריונים המפורטים במחוון. הסטודנטים מתבקשים להעריך ולהתייחס לכל קריטריון באופן כזה שהקבוצה המציגה תוכל לשפר ולהעשיר את התוצר בעזרת הערכה זו. כל קבוצה מקבלת 15 דקות להצגת התוצר שלה, ולאחריהם ניתנות 5 דקות לכתיבת הערכת העמיתים. עד חמש דקות נוספות מוקדשות לדיון קצר במטלה שהוצגה, למתן הזדמנות לפרוק תחושות וחוויות של הסטודנטים, ולהבעת תודה למציגים. בסיום ההצגה, מועברים כל ההערכות שמולאו על ידי הסטודנטים לקבוצה שהציגה לצורך שיפור לקראת ההגשה הסופית.

**הפרזנטציות בפני הכיתה וביצוע הערכת העמיתים בפורמט שהוצג תורמים לסטודנטים במספר מישורים:**

1. מאחר והערכת העמיתים מתבצעת טרם ההגשה הסופית למרצה, היא משמשת כהערכה מעצבת המאפשרת לתקן, לשפר ולגבש מטלה איכותית יותר.
2. הסטודנטים נחשפים למגוון דוגמאות למטלות בהם יוכלו להשתמש בעתיד בתפקידם כמורים. הסטודנטים מדווחים כי החשיפה לתוצרי עמיתיהם לקורס הייתה עבורם נקודת שיא בקורס זה, אשר חיברה באופן הדוק בין הנלמד בקורס לבין הפרקטיקה.
3. הערכת עמיתים לפי קריטריונים ברורים מפתחת את יכולת ההערכה העצמית של הסטודנטים בנוגע למטלות שלהם עצמם, ומפתחת את מיומנותם במתן משוב - פעולה הכרחית וחיונית בעבודת המורה. יש לציין כי השותפות של הסטודנטים בהערכת עמיתיהם מעמיקה ומשפיעה על תפיסתם את מושג ההערכה, כמושג מורכב ורב-מימדי.